ธปท.ชี้จีนปรับลดหยวนไม่กระทบเงินบาท
ธปท.ชี้จีนปรับลดค่าเงินหยวนไม่กระทบต่อการเคลื่อนไหวของเงินบาทมากนัก ยังจับตาใกล้ชิด ด้านแบงก์ระบุการปรับช่วยสะท้อนค่าเงินที่แม้จริง ยันไม่กระทบต่อภาคธุรกิจ
29 ต.ค. 2565

ธปท.ชี้จีนปรับลดค่าเงินหยวนไม่กระทบต่อการเคลื่อนไหวของเงินบาทมากนัก ยังจับตาใกล้ชิด ด้านแบงก์ระบุการปรับช่วยสะท้อนค่าเงินที่แม้จริง ยันไม่กระทบต่อภาคธุรกิจ
นางจันทวรรณ สุจริตกุล ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) กล่าวว่า กรณีที่ธนาคารกลางแห่งประเทศจีนปรับลดค่าหยวนจะมีต่อค่าเงินบาทและตลาดเงิน หรือไม่ว่า ในเดือน พ.ค.ทางการจีนปรับลดค่ากลางเงินหยวนให้อ่อนค่าลงประมาณ 1.5% ซึ่งเป็นการกำหนดอัตราอ้างอิงค่าเงินหยวนตามกลไกปกติ  โดยค่ากลางเงินหยวนที่ปรับอ่อนค่าลงดังกล่าวเป็นไปตามภาวะตลาด และสอดคล้องกับแนวโน้มของค่าเงินในภูมิภาคและเงินหยวนนอกประเทศจีน (Offshore yuan) ที่อ่อนค่าลงเช่นกัน จากการแข็งค่าของเงินเหรียญสหรัฐฯ หลังจากนักลงทุนกลับมาคาดการณ์ว่าธนาคารกลางสหรัฐฯ (เฟด) อาจจะปรับขึ้นอัตราดอกเบี้ยนโยบายในการประชุมที่ใกล้จะถึงนี้
อย่างไรก็ดี การที่เงินหยวนปรับอ่อนค่าลงเร็วในระยะหลัง อาจเป็นเพราะก่อนหน้านี้เงินหยวนมิได้อ่อนค่าลงมากนักหรืออาจจะช้ากว่าสกุลอื่นๆ จากความระมัดระวังของทางการจีนที่พยายามดูแลให้ตลาดปรับตัวอย่างมีเสถียรภาพ ไม่ผันผวนจนเกินไปเช่นที่เกิดขึ้นในช่วงต้นปีที่ผ่านมา
“แต่การอ่อนตัวของค่ากลางของเงินหยวน ไม่ได้ส่งผลกระทบต่อค่าเงินภูมิภาค รวมทั้งเงินบาทมากนัก โดยการเคลื่อนไหวส่วนใหญ่ของค่าเงินภูมิภาคขึ้นอยู่กับการคาดการณ์การปรับขึ้นดอกเบี้ยของสหรัฐฯ เป็นสำคัญ  โดย ธปท. ติดตามสถานการณ์ในตลาดการเงินโลกอย่างใกล้ชิดอย่างต่อเนื่อง” นางจันทวรรณกล่าว
ด้านนายสุวัชชัย ทรงวานิช ประธานเจ้าหน้าที่บริหาร ธนาคารกรุงเทพ (ประเทศจีน) เปิดเผยว่า การปรับค่ากลางเงินหยวนของทางการจีน เป็นการพยายามปรับสมดุลค่าเงิน หลังจากมีสัญญาณเงินเหรียญสหรัฐเริ่มแข็งค่าขึ้น หลังเฟดส่งสัญญาณจากตัวเลขเศรษฐกิจสหรัฐค่อนข้างดี ทำให้คาดหมายกันว่า เฟดอาจตัดสินใจปรับขึ้นดอกเบี้ยนโยบายในการประชุมเดือน มิ.ย.
“ทางการจีนได้มีการปรับนโยบายค่าเงินเป็นการอ้างอิงตะกร้าเงิน แทนการผูกกับเงินเหรียญสหรัฐ ทำให้ค่าเงินหยวนสะท้อนราคาตลาดมากขึ้น โดยการลดค่าเงินหยวนดังกล่าวไม่ส่งผลกระทบกับธุรกิจธนาคารแต่อย่างใด” นายสุวัชชัยกล่าว